Gyengült, de napi mélypontjáról már javult a forint
A délelőtti kilengés után a forint árfolyamának korrekciójára került sor a budapesti bankközi devizapiacon kedden.
Délután fél ötkor 284,20/30 forint volt az euró árfolyama, ami a hétfői 282,91/283,15 után gyengülés, erősebb pozíció viszont      a kora reggeli 288,00/10 forintos történelmi szélsőértékhez képest. Ugyanakkor ami a délutáni zárás értékét illeti, még ez a szint is minden idők legmagasabb értéke.
   
A kereskedők a forint gyengülését elsősorban a devizapiaci befektetőknek a térség devizáit általában is érintő romló kockázatvállalási hajlandóságával magyarázzák. Ehhez járul még az MNB kamatcsökkenést követő indoklása, amelyben a jegybank a piac értelmezése szerint nyilvánvalóvá tette, hogy 300 forint körüli euróárfolyamot is elfogadhatónak tart, és nem kíván beavatkozni "átmeneti gyengeség" esetén. A javulást a kereskedők részben regionális hatásokkal magyarázták - hasonlóan mozogtak a térségbeli devizák -, részben pedig technikai okokat emlegettek.
   
Barack Obama beiktatását erősödéssel "ünnepli" a dollár: az euró/dollár keresztárfolyam immár 1,2915 - december végén még 1,40 felett alakult az árfolyam, de még a múlt hét végén is 1,32 felett volt. Budapesten az amerikai deviza árfolyama 220,00/20 forint a hétfői 215,25/45 forint után.
   
Az MNB hivatalos devizaárfolyam-jegyzése alapján egy svájci frank 192,06 (hétfőn 188,52) forint, 100 japán jen pedig 242,27 (hétfőn 233,52) forint volt délben. A nemzetközi piacon délután egy svájci frank 193,10 forintot, 100 japán jen 245,50 forintot ért. 
   
A bankközi forintpiacon a kamatok elsősorban az MNB hétfői kamatdöntésére reagáltak. A kialakult 9,00/10 százalékos egynapos finanszírozási (o/n) kamat éppúgy alacsonyabb a jegybanki alapkamatnál, mint azt az elmúlt időszakban jellemző volt. 
   
A kereskedők a keddi nap érdekességeként inkább azt emelték ki, hogy megítélésük szerint a vártnál valamivel kevesebb pénz került a kéthetes jegybanki kötvényekbe, így a forgalomban levő kötvények összege a múlt heti rekordról a még mindig nagyon magas két héttel ezelőtti szintre tért vissza. A túlzottnak minősített óvatosság következtében már most borítékolható, hogy a tartalékolási periódus hátralévő napjaiban nem mozdulnak el jelentősen a kamatok.
   
Az állampapírok másodpiacán a forint jelentős árfolyamváltozása sem volt képes elmozdítani a hozamokat: kedden gyakorlatilag ugyanott álltak, mint hétfőn; a délelőtti kilengés okozta mérsékelt irányzatot kiegyensúlyozta a délutáni korrekció hatása.